उत्तर प्रदेश में कोरोना से 101 मरीजों की मौत, 1165 नए केस मिले
उत्तर प्रदेश में रविवार को कोरोना वायरस संक्रमण से 101 और मरीजों की मौत हो गई तथा 1,165 नये मरीजों में संक्रमण की पुष्टि हुई है।
लखनऊ: उत्तर प्रदेश में रविवार को कोरोना वायरस संक्रमण से 101 और मरीजों की मौत हो गई तथा 1,165 नये मरीजों में संक्रमण की पुष्टि हुई है। अपर मुख्‍य सचिव (स्‍वास्‍थ्‍य) अमित मोहन प्रसाद ने रविवार को संवाददाताओं को बताया कि राज्य में पिछले 24 घंटे में कोरोना वायरस संक्रमण से 101 और मरीजों की मौत हुई तथा 1,165 नये मरीजों में संक्रमण की पुष्टि हुई है। अब तक राज्‍य में कुल 21,252 लोग कोरोना वायरस संक्रमण से अपनी जान गंवा चुके हैं और कुल 16,98,389 लोग संक्रमित हो चुके हैं। अपर मुख्‍य सचिव ने बताया कि प्रदेश में उपचाराधीन मरीजों की संख्या लगातार घट रही है और अब पूरे प्रदेश में 17,928 मरीजों का इलाज चल रहा है। उन्होंने बताया कि इन सक्रिय मरीजों में से 10,141 पृथक-वास में हैं और बाकी निजी तथा सरकारी अस्पतालों में अपना उपचार करा रहे हैं। उन्होंने कहा कि राज्य में 24 घंटे में 2,446 मरीज स्वस्थ होकर अपने घर लौटे हैं। अब तक राज्‍य में 16,59,209 व्यक्ति कोरोना वायरस संक्रमण से मुक्त हो चुके हैं। प्रसाद ने बताया कि राज्‍य में शनिवार को 3.09 लाख से ज्यादा कोविड-19 नमूनों का परीक्षण किया गया और अब तक 5.13 करोड़ से ज्यादा परीक्षण किये जा चुके हैं। उन्होंने बताया कि सोमवार से महिलाओं के टीकाकरण के लिए विशेष टीका केंद्र की शुरुआत होगी। उन्होंने कहा कि प्रदेश के सभी जिलों में 18 से 44 वर्ष के आयु वर्ग के तथा 45 वर्ष ऊपर आयु वर्ग के लोगों का टीकाकरण व्यापक स्तर पर किया जा रहा है। उन्होंने बताया कि प्रदेश में अब तक 1,66,07,371 लोगों को प्रथम खुराक जबकि 36,27,227 लोगों को दूसरी खुराक दी जा चुकी है और राज्‍य में अब तक कुल 2,02,34,598 टीके की खुराक दी जा चुकी हैं। अपर मुख्य सचिव (सूचना) नवनीत सहगल ने रविवार को बताया कि दो करोड़ टीके लगाने वाला उत्तर प्रदेश देश का दूसरा प्रदेश हो गया है, जबकि विशेषकर युवाओं (18-44) को 30 लाख से अधिक टीका लगाने वाला देश में उत्तर प्रदेश पहला राज्य बन गया है।